מספר פנימי: 2072759

הכנסת העשרים

**יוזמים: חברי הכנסת** **מכלוף מיקי זוהר**
 **איילת נחמיאס ורבין**
 **איתן כבל**
 **דוד אמסלם**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/5864/20

הצעת חוק שידורי טלוויזיה (תיאור קולי), התשע"ט–2018

|  |  |  |
| --- | --- | --- |
| הגדרות | 1. | (א) בחוק זה – |
|  |  | "גוף מפקח" – כהגדרתו בחוק כתוביות ושפת סימנים; |
|  |  | "ועדת התיאום" ­– כהגדרתה בחוק כתוביות ושפת סימנים; |
|  |  | "חוק הפצת שידורים" – חוק הפצת שידורים באמצעות תחנות שידור ספרתיות, התשע"ב–2012[[1]](#footnote-2); |
|  |  | "חוק כתוביות ושפת סימנים" – חוק שידורי טלוויזיה (כתוביות ושפת סימנים), התשס"ה–2005[[2]](#footnote-3); |
|  |  | "חוק השוויון" – חוק שוויון זכויות לאנשים עם מוגבלות, התשנ"ח–1998[[3]](#footnote-4); |
|  |  | "חוק התקשורת" – חוק התקשורת (בזק ושידורים), התשמ"ב–1982[[4]](#footnote-5); |
|  |  | "מכשיר גישה" – מכשיר, חומרה, תוכנה או שילוב של אלה, לרבות חומרה, תוכנה, תוסף או יישום שהלקוח מונחה להתקין במוצר לאחר שיווקו, ולרבות מפענח או ממיר אפיקים, ציוד תקשורת הידודי (אינטראקטיבי), שלט-רחוק, יישום, תוסף וכל חומרה או תוכנה אחרים, המשמשים לגישה לשידורים ולשירותים אחרים המוצעים על ידי משדר טלוויזיה לפי חוק התקשורת או חוק הפצת שידורים או על ידי אדם אחר המספק מערכת שידורים רב ערוצית בתשלום על גבי רשת האינטרנט או באמצעים טכנולוגיים אחרים המיועדת בעיקרה לציבור בישראל או לחלק ממנו;  |
|  |  | "משדר טלוויזיה" – כהגדרתו בחוק כתוביות ושפת סימנים; |
|  |  | "נציבות", "הנציב" – כהגדרתם בחוק השוויון;  |
|  |  | "שידורים לפי דרישה" – שידורי טלוויזיה או תכנים הדומים במהותם לשידורי טלוויזיה המשודרים בערוץ אחד או יותר או על גבי רשת האינטרנט או באמצעים טכנולוגיים אחרים, הניתנים לצפייה במקום ובמועד לפי בחירת הצופה והמיועדים בעיקרם לציבור בישראל או לחלק ממנו; |
|  |  | "תיאור קולי" – תיאור מילולי בקול של התרחשויות חזותיות ושל מסרים כתובים בתכנית או בהודעת חירום, לפי העניין ולפי הוראות חוק זה, שמתקיימים בו כל אלה: |
|  |  |  | (1) התיאור הקולי כולל  מידע עובדתי החיוני להבנת התוכן וההתרחשות החזותית בהתאם לאופיו ולקהל היעד העיקרי אליו הוא מכוון, בשפה פשוטה, בהירה ותקנית, תוך שמירה על עקביות במונחים ובביטויים בהם נעשה שימוש, ולא מכיל הערכה, פרשנות  או התייחסות אישית אחרת של המתאר לתוכן החזותי המתואר; |
|  |  |  | (2) התיאור הקולי נעשה בשפת התכנית המקומית או בשפת הודעת החירום ולעניין תכנית זרה – בשפת התכנית, בשפה העברית, הערבית, האנגלית או הרוסית; |
|  |  |  | (3) התיאור הקולי מבוצע על ידי אדם שקיבל הכשרה נאותה לבצעו; |
|  |  |  | (4) שירות התיאור הקולי זמין לכלל הצופים או שהוא ניתן להאזנה בערוץ קול נפרד לפי בחירת הצופה ובלבד שהוא זמין לכלל הציבור; |
|  |  |  | (5) שירות התיאור הקולי ניתן בלא תשלום נוסף; |
|  |  | "תכנית" – תכנית המשודרת בערוץ טלוויזיה או בשידורים לפי דרישה למעט תכנית אשר ההתרחשויות החזותיות בה שוליות; |
|  |  | "תכנית המשודרת בשידור חי" – תכנית המשודרת בלא השהיות בין רגע הצילום לשידור בפועל וכן תכנית שהפקתה הושלמה 12 שעות או פחות לפני שידורה ולמעט מהדורת חדשות; |
|  |  | "תכנית זרה" – תכנית שאינה תכנית מקומית; |
|  |  | "תכנית מוקלטת" – תכנית שאינה משודרת בשידור חי למעט מהדורת חדשות; |
|  |  | "תכנית מקומית" – תכנית שהדיבור או הדיבוב בה הוא בשפה העברית או הערבית; |
|  |  | "תכנית מקומית מועדפת" – תכנית מקומית שהיא אחת מאלה: |
|  |  |  | (1) תכנית תעודה; |
|  |  |  | (2) תכנית דרמה; |
|  |  |  | (3) תכנית דעת ותרבות; |
|  |  |  | (4) תכנית מורשת ותרבות יהודית; |
|  |  |  | (5) תכנית פנאי והדרכה. |
|  |  | (ב) למונחים בחוק זה שלא הוגדרו במפורש תהא המשמעות הנודעת להם בחוק כתוביות ושפת סימנים. |
| תיאור קולי בתכניות מקומיות, תשדירי פרסומת, קדימונים ותשדירי שירות | 2. | (א) משדר טלוויזיה ילווה בתיאור קולי תכניות המשודרות בשעות השיא, בכל ערוץ טלוויזיה שבו הוא משדר כמפורט להלן: |
|  |  |  | (1) החל ביום כ"ד בטבת התשע"ט (1 בינואר 2019) – לפחות שעתיים בשבוע של תכניות מקומיות מועדפות המיועדות בעיקרן לילדים ולנוער, וכן לפחות שעה אחת בשבוע של תכניות מקומיות מועדפות אחרות; |
|  |  |  | (2) החל ביום י"ז בטבת התשפ"א (1 בינואר 2021) – לפחות שלוש שעות בשבוע של תכניות מקומיות מועדפות המיועדות בעיקרן לילדים ולנוער, וכן לפחות שעתיים בשבוע של תכניות מקומיות מועדפות אחרות; |
|  |  |  | (3) החל ביום כ' בטבת התשפ"ד (1 בינואר 2024) – 10% לפחות מסך זמן שידורן של כלל התכניות המקומיות המשודרות במשך חצי שנה; |
|  |  |  | (4) החל ביום י"ב בטבת התשפ"ו (1 בינואר 2026) – 20% לפחות מסך זמן שידורן של כלל התכניות המקומיות המשודרות במשך חצי שנה. |
|  |  | (ב) בלי לגרוע מהוראות סעיף קטן (א), החל ביום ד' בטבת התש"פ (1 בינואר 2020) משדר טלוויזיה ילווה בתיאור קולי 10% ממשדרי הפרסומת, מהקדימונים ומהתשדירים לשירות הציבור המשודרים על ידו.  |
|  |  | (ג) חלה חובת סימון ומסירת מידע לפי חוק סיווג, סימון ואיסור משדרים מזיקים, התשס"א–2001[[5]](#footnote-6) לגבי משדר טלוויזיה או קדימון – |
|  |  |  | (1) הסימון הראשון של משדר הטלוויזיה ילווה בהודעה קולית המפרטת את תוכן הסימון; |
|  |  |  | (2) מידע הנמסר בקדימון לגבי משדר טלוויזיה ילווה בהודעה קולית המפרטת את תכנו. |
|  |  | (ד) בסעיף זה, "משדר פרסומת", "קדימון" ו"תשדיר לשירות הציבור" – כמשמעותם לפי חוק הרשות השניה לטלויזיה ורדיו, התש"ן-1990[[6]](#footnote-7). |
| תיאור קולי בתכניות זרות | 3. | החל ביום ד' בטבת התש"פ (1 בינואר 2020), משדר טלוויזיה ילווה בתיאור קולי תכניות זרות המשודרות בכל ערוץ טלוויזיה שבו הוא משדר אם הגורם שממנו נרכשו זכויות השידור של אותן תכניות הציע אותן בליווי תיאור קולי. |
| תיאור קולי במהדורות חדשות | 4. | (א) החל ביום כ"ד בטבת התשע"ט (1 בינואר 2019), משדר טלוויזיה ילווה בתיאור קולי מהדורת חדשות מרכזית יומית אחת לפחות, המשודרת בשעות השיא, באחד מערוצי הטלוויזיה שמשודרת בו מהדורת חדשות כאמור בעברית או בערבית; ועדת התיאום תקבע הוראות בדבר ימי השידור בעבור כל ערוץ טלוויזיה. |
|  |  | (ב) החל ביום י"ז בטבת התשפ"א (1 בינואר 2021), משדר טלוויזיה ילווה בתיאור קולי מהדורת חדשות מרכזית יומית אחת לפחות בשעות השיא, בכל ערוץ טלוויזיה שבו הוא משדר מהדורת חדשות כאמור. |
|  |  | (ג) החל ביום י"ב בטבת התשפ"ו (1 בינואר 2026), משדר טלוויזיה ילווה בתיאור קולי את כל מהדורות החדשות, בכל ערוץ טלוויזיה שבו הוא משדר מהדורת חדשות. |
|  |  | (ד) החל ביום י"ז בטבת התשפ"א (1 בינואר 2021) משדר טלוויזיה ילווה בתיאור קולי פריצות בלתי מתוכננות של שידורי חדשות בשל אירועים מיוחדים, אשר יכלול תיאור קולי של עיקרי ההתרחשויות החזותיות בשידורים אלה. |
|  |  | (ה) משדר טלוויזיה יקיים הדרכה תקופתית למפיקים, עורכים, כתבים ומגישים של משדרי חדשות שבה יוכשרו לתאר התרחשויות חזותיות מהותיות במהלך שידורים חיים של חדשות כאמור בסעיף זה לטובת אנשים עם עיוורון או לקויי ראייה; משדר טלוויזיה ימסור לגוף המפקח פירוט של ההדרכה הניתנת על ידיו מדי שנה לא יאוחר מ-30 ביוני בכל שנה. |
| תיאור קולי בשידורי טלוויזיה לפי חוק התקשורת וחוק הפצת שידורים | 5. | (א) על אף האמור בסעיפים 2 עד 4, משדר טלוויזיה לפי חוק התקשורת או לפי חוק הפצת שידורים ילווה בתיאור קולי תכניות טלוויזיה שאינן תכניות של משדר טלוויזיה אחר בהתאם להוראות אלה: |
|  |  |  | (1) בחמישה ערוצי טלוויזיה שעליהם תורה המועצה לשידורי כבלים ולשידורי לוויין, יחולו על משדר טלוויזיה החובות האמורות בסעיפים 2 עד 4, במועדים הקבועים באותם סעיפים; המועצה תורה על הערוצים כאמור לאחר בחינת מרכזיותם, וזאת בהתחשב, בין השאר, בבחינת גובה שיעורי הצפייה של הערוצים והיקף שידורי המקור, ולאחר התייעצות עם הנציבות ועם ארגונים העוסקים בקידום זכויותיהם של אנשים עם עיוורון או לקויי ראייה, ובלבד שהערוצים לא יהיו ערוצי טלוויזיה שעיקרם שידורי ספורט או שידורים לילדים; |
|  |  |  | (2) בשלושה ערוצי טלוויזיה נוספים, מהם ערוץ אחד בשפה הרוסית, ערוץ חדשות אחד וערוץ מורשת אחד, שעליהם תורה המועצה לשידורי כבלים ולשידורי לוויין, יחולו על משדר טלוויזיה החובות האמורות בסעיפים 2 עד 4, במועדים הקבועים באותם סעיפים; המועצה תורה על הערוצים כאמור לאחר בחינת מרכזיותם, וזאת בהתחשב, בין השאר, בבחינת שיעורי הצפייה של הערוצים, ולאחר התייעצות עם הנציבות ועם ארגונים העוסקים בקידום זכויותיהם של אנשים עם עיוורון או לקויי ראייה; |
|  |  |  | (3) ביתרת ערוצי הטלוויזיה – |
|  |  |  |  | (א) בערוצי טלוויזיה שעיקרם שידורי דרמה ותעודה – יחולו על משדר טלוויזיה, החל ביום ד' בטבת התש"פ (1 בינואר 2020), החובות לפי הוראות סעיפים 2, 3, ו-4 בשיעור של 70% מהשיעורים המפורטים באותם סעיפים, ובמועדים הקבועים באותם סעיפים; |
|  |  |  |  | (ב) בערוצי טלוויזיה שעיקרם שידורים לילדים ולנוער – יחולו על משדר טלוויזיה, החל ביום ד' בטבת התש"פ (1 בינואר 2020), החובות לפי הוראות סעיפים 2 עד 4 בשיעור של 50% מהשיעורים המפורטים באותם סעיפים, ובמועדים הקבועים באותם סעיפים, ובלבד שבשיעור זה ייכללו גם תכניות מרכזיות שתקבע המועצה לשידורי כבלים ולשידורי לוויין; לעניין סעיף קטן זה, "תכנית" – לרבות תכנית המיועדת לילדים, שדובבה לעברית או לערבית; |
|  |  |  |  | (ג) בערוצי טלוויזיה שעיקרם שידורי ספורט – יחולו על משדר טלוויזיה, החל ביום ד' בטבת התש"פ (1 בינואר 2020), החובות לפי הוראות סעיפים 2 עד 4, במלוא השיעורים המפורטים באותם סעיפים, ובמועדים הקבועים באותם סעיפים, על תכניות שבהן משודרות תחרויות ארציות ובין-לאומיות המפורטות בתוספת לחוק כתוביות ושפת סימנים; |
|  |  |  |  | (ד) ביתרת ערוצי הטלוויזיה – יחולו על משדר טלוויזיה, החל ביום ד' בטבת התש"פ (1 בינואר 2020), החובות לפי הוראות סעיפים 2 עד 4 בשיעור של 30% מהשיעורים המפורטים באותם סעיפים, ובמועדים הקבועים באותם סעיפים. |
|  |  |  | (4) על אף הוראות פסקה (3), המועצה לשידורי כבלים ולשידורי לוויין, לאחר התייעצות עם משדרי טלוויזיה לפי חוק התקשורת או לפי חוק הפצת שידורים, לפי העניין, עם הנציבות וארגונים העוסקים בקידום זכויותיהם של אנשים עם עיוורון או לקויי ראייה, ובאישור ועדת הכלכלה של הכנסת, רשאית לקבוע כי הוראות סעיפים 2 עד 4, יחולו במלוא שיעורן על ערוצי טלוויזיה נוספים על אלה המנויים בפסקאות (1) ו-(2), בשים לב, בין השאר, להיקף השידורים, היקף הערוצים, מרכזיותם וייעודם. |
|  |  | (ב) משדר טלוויזיה לפי חוק התקשורת או לפי חוק הפצת שידורים וכן הגורם המפעיל כהגדרתו בחוק הפצת שידורים יפיצו כל תכנית המלווה בתיאור קולי, בין אם היא תכנית כאמור בסעיף קטן (א) ובין אם היא תכנית של משדר טלוויזיה אחר שהוא מפיץ את שידוריו, באופן שיבטיח את האפשרות להאזין לתיאור הקולי במתכונת שבה הוכנה התכנית, באמצעות מכשיר הגישה שסופק על ידיו לשם צפייה בשידורים, וינקוט בכל הפעולות הטכניות הנדרשות לשם כך. |
| החלת השיעורים וחישובם | 6. | (א) השיעורים המפורטים בסעיפים 2 עד 5 יחולו על תכניות מקומיות בעברית לחוד ועל תכניות מקומיות בערבית לחוד.  |
|  |  | (ב) בחישוב השיעורים המפורטים בסעיפים 2 עד 5 לא יובאו בחשבון תכניות המלוות בתיאור קולי המשודרות בשידור חוזר, ואולם תכנית ששודרה לראשונה בליווי תיאור קולי תלווה בתיאור קולי גם בכל שידור חוזר שלה; לעניין זה, "שידור חוזר" – שידור מחודש בערוץ טלוויזיה של תכנית ששודרה בו קודם לכן או של תכנית ששודרה קודם לכן בערוץ טלוויזיה אחר, לרבות תכנית שנערכה מחדש, שהיא זהה במהותה לתוכנית ששודרה בעבר. |
| הודעות חירום | 7. | (א) החל ביום כ"ד בטבת התשע"ט (1 בינואר 2019), כל הודעת חירום – |
|  |  |  | (1) המשודרת על ידי תאגיד השידור הישראלי תהיה מלווה, באופן סביר, בתיאור קולי; |
|  |  |  | (2) המשודרת על ידי משדר טלוויזיה שאינו תאגיד השידור הישראלי, תהיה מלווה, באופן סביר, בתיאור קולי או שתלווה בהודעה קולית המפנה אנשים עם עיוורון או לקוי ראייה להודעת החירום המשודרת בתאגיד השידור הישראלי. |
|  |  | (ב) החל ביום י"ז בטבת התשפ"א (1 בינואר 2021) כל הודעת חירום המשודרת על ידי משדר טלוויזיה תהיה מלווה, באופן סביר, בתיאור קולי. |
|  |  | (ג) קביעת אירוע אחר בעל חשיבות מיוחדת לציבור לעניין הודעת חירום לפי סעיף 9(ד)(9) לחוק כתוביות ושפת סימנים תיעשה גם לאחר התייעצות עם ארגונים העוסקים בקידום זכויותיהם של אנשים עם עיוורון או לקויי ראייה. |
| תיאור קולי בתכניות והודעות חירום המשודרות באינטרנט או באמצעים טכנולוגיים אחרים | 8. | משדר טלוויזיה המאפשר צפייה בשידוריו, כולם או חלקם, על גבי רשת האינטרנט או באמצעים טכנולוגיים אחרים, ילווה את התכנים המשודרים בתיאור קולי; החובה כאמור תחול בין שהתכנים המשודרים ניתנים לצפייה בזמן אמיתי בו זמנית בידי הציבור ובין שהתכנים ניתנים לצפייה במועד ובמקום לפי בחירת הצופה, בין בהזרמה ישירה (streaming) או באמצעות הקלטה ובין בדרך אחרת. |
| תיאור קולי בתכנים אחרים של משדר טלוויזיה | 9. | סיפק משדר טלוויזיה לציבור תכנים הכוללים התרחשויות חזותיות באמצעות מכשיר הגישה שבחצרי הלקוח, או על גבי רשת האינטרנט או באמצעים טכנולוגיים אחרים, הדומים במהותם לשידורי טלוויזיה, ואותם תכנים אינם משודרים על ידיו בערוץ טלוויזיה, בין שהתכנים ניתנים לצפייה בזמן אמיתי בו זמנית בידי הציבור ובין שהתכנים ניתנים לצפייה במועד ובמקום לפי בחירת הצופה, בין בהזרמה ישירה (streaming) או באמצעות הקלטה ובין בדרך אחרת, יחולו על אותם תכנים הוראות חוק זה בשינויים המחויבים, ובלבד שהשיעורים המפורטים בסעיפים 2 עד 4 יחולו על אותם תכנים לחוד ועל השידורים בערוצי הטלוויזיה לחוד; הוראה זו לא תחול על תכנים שנוצרו על ידי גולשים על גבי רשת האינטרנט שהועמדו לרשותו של משדר הטלוויזיה. |
| פטורים ודרישות מופחתות | 10. | (א) הוכיח משדר טלוויזיה להנחת דעתו של הגוף המפקח כי ביצוע הוראה לפי חוק זה לגביו, מטיל נטל כבד מדי, רשאי הגוף המפקח להורות, בהחלטה מנומקת בכתב, כי ההוראה לא תחול באופן מלא או חלקי, בין השאר לגבי ערוץ מסוים או תכנית מסוימת. |
|  |  | (ב) החלטת הגוף המפקח על פי סעיף קטן (א) – |
|  |  |  | (1) תהיה לתקופה שתיקבע בהחלטה ואשר לא תעלה על שלוש שנים כל פעם; |
|  |  |  | (2) תתקבל לאחר התייעצות עם הנציב ועם ארגונים העוסקים בקידום זכויותיהם של אנשים עם עיוורון או לקויי ראייה; |
|  |  |  | (3) תפורסם מיד עם קבלתה, בצירוף כל המסמכים ששימשו בקבלתה, באתר האינטרנט של הגוף המפקח, והודעה עליה תישלח לנציב ולארגונים עמם קוימה התייעצות כאמור בפסקה (2). |
|  |  | (ג) עתירה נגד החלטת הגוף המפקח על פי סעיף קטן (א) יכול שתוגש בידי משדר טלוויזיה, אדם עם עיוורון או לקוי ראייה, הנציבות או ארגון העוסק בקידום זכויותיהם של אנשים עם עיוורון או לקויי ראייה. |
|  |  | (ד) הגוף המפקח רשאי, בדרך האמורה בסעיף 21, לקבוע בכללים מקרים שבהם הוראה לפי חוק זה לא תחול באופן מלא או חלקי בשל כך שביצוע ההוראה באותם מקרים יטיל נטל כבד מדי. |
|  |  | (ה) לעניין סעיף זה, "נטל כבד מדי" – נטל בלתי סביר על משדר טלוויזיה בהתחשב, בין השאר, באלה: |
|  |  |  | (1) הקשיים הטכניים הכרוכים בביצוע; |
|  |  |  | (2) מצבו הכלכלי של משדר הטלוויזיה, ולעניין ערוץ טלוויזיה מסוים, בשים לב גם למצבו הכלכלי של הערוץ; |
|  |  |  | (3) עלות הביצוע; |
|  |  |  | (4) הכנסות משדר הטלוויזיה וערוץ הטלוויזיה; |
|  |  |  | (5) קיומם של מקורות מימון חיצוניים וממלכתיים; |
|  |  |  | (6) מידת הפגיעה שתיגרם לציבור האנשים עם עיוורון או לקויי ראייה כתוצאה ממתן הפטור, בהתחשב בין השאר, בהיקף הצפייה בערוץ או בתכנית הנדונים. |
|  |  | (ו) לעניין סעיפים קטנים (א) ו-(ד) לא יראו כנטל כבד מדי חובה החלה על משדר טלוויזיה שאינו משדר פרטי או שחלות עליו הוראות סעיף 5, אלא אם כן אישר הגוף המפקח, בהתייעצות עם הנציב, כי ביצוע החובה עלול להביא להתמוטטות כלכלית של המשדר. |
|  |  | (ז) הוראות חוק זה לא יחולו – |
|  |  |  | (1) על משדר פרטי, אלא בתום שלוש שנים מהמועד שבו החל לשדר לראשונה; |
|  |  |  | (2) על משדר פרטי, בכל הנוגע לערוץ טלוויזיה חדש, אלא בתום שלוש שנים מהמועד שבו החל לשדר את הערוץ לראשונה. |
|  |  | (ח) תכניות המשודרות בין השעות 1:00 עד 6:00 תהיינה פטורות מחובת ליווי בתיאור קולי, למעט הודעות חירום ולמעט תכניות ספורט שבהן משודרות תחרויות ארציות ובין-לאומיות המפורטות בתוספת לחוק כתוביות ושפת סימנים. |
| מידע ושירות נגיש, פרסום ודיווח | 11. | (א) משדר טלוויזיה יעביר לפרסום בלוחות המשדרים המופצים על ידו ובכל מדריך שידורים המתפרסם ברבים, לרבות מדריך שידורים אלקטרוני (EPG), מידע לגבי כל התוכניות המלוות בתיאור קולי; פרסם גוף לוח משדרים, יפרסם בו את התוכניות המלוות בתיאור קולי. |
|  |  | (ב) על משדר טלוויזיה המקיים מערך לשירות לקוחותיו, יחולו לעניין שירות כאמור והמידע אודות השירות, ההוראות לפי סימנים ד' ו-ה' לפרק ה'1 לחוק השוויון, בשינויים המחויבים. |
|  |  | (ג) הגוף המפקח ימסור לנציבות ויפרסם ברבים, מדי שנה, דוח המפרט את הפעולות שנקט לשם ביצוע הוראות חוק זה בידי משדרי הטלוויזיה הכפופים לו; בדוח כאמור יפורטו, בין השאר, התכניות המלוות בתיאור קולי, זמן השידור וחלקן היחסי של התכניות שלוו בתיאור קולי. |
| החלת הוראות מחוק שוויון זכויות לאנשים עם מוגבלות וסמכויות הנציב | 12. | (א) הוראות סעיף 19מג לחוק השוויון יחולו לעניין ביצוע הוראות חוק זה, בשינויים המחויבים, ובלבד שלא יוציא הנציב צו נגישות לפי אותו סעיף אלא לאחר התייעצות עם הגוף המפקח, לפי זהות משדר הטלוויזיה. |
|  |  | (ב) הוראות סעיפים 19מה, 19מח(ג), (ד) ו-(ה), 19מט ו-19נא עד 19נג לחוק השוויון יחולו על הפרת חובות לפי חוק זה, בשינויים המחויבים; לעניין זה, הוראות החלות לעניין תאגיד יחולו על גוף שהוטלה עליו לפי חוק זה החובה ללוות בתיאור קולי את שידוריו או תכנים אחרים שהוא מעביר. |
|  |  | (ג) הנציב רשאי לפרסם, לאחר התייעצות עם ארגונים העוסקים בקידום זכויותיהם של אנשים עם עיוורון או לקויי ראייה ועם משדרי טלוויזיה והגופים המפקחים, קווים מנחים לביצוע תיאור קולי, ובכלל זה בדבר אופן התיאור הקולי, תכניו ועקרונותיו; פורסמו קווים מנחים כאמור, יפעל מי שחלה עליו חובה לפי חוק זה בהתאם לאותם קווים מנחים בביצוע התיאור הקולי. |
| החלת הוראות החוק על ספק שידורים באינטרנט או באמצעים טכנולוגיים אחרים | 13. | (א) בסעיף זה, "ספק שידורים" – מי שאינו משדר טלוויזיה המספק, באמצעות ממשק הנמצא בשליטתו, על גבי רשת האינטרנט או באמצעים טכנולוגיים אחרים תכנים הכוללים התרחשויות חזותיות הדומים במהותם לשידורי טלוויזיה והמיועדים בעיקרם לציבור בישראל או לחלק ממנו, בין שהתכנים ניתנים לצפייה בזמן אמיתי בו זמנית בידי הציבור ובין שהתכנים ניתנים לצפייה במועד ובמקום לפי בחירת הצופה, בין בהזרמה ישירה (streaming) או באמצעות הקלטה ובין בדרך אחרת. |
|  |  | (ב) ספק שידורים ילווה את התכנים המסופקים על ידיו בתיאור קולי לפי הוראות חוק זה, בשיעורים ובמועדים המפורטים בסעיפים 2, 3, 4, 6 ו-7, ובכפוף להוראות סעיף 10(ז) ו-(ח), ויחולו לעניין זה הוראות סעיף 11(א),והכל בשינויים המחויבים; הוראה זו לא תחול על תכנים שנוצרו על ידי גולשים על גבי רשת האינטרנט שהועמדו לרשותו של ספק השידורים. |
|  |  | (ג) הנציב יפקח על קיום חובותיו של ספק שידורים לפי חוק זה, ויהיו נתונות לו, לעניין זה, הסמכויות הנתונות לגוף מפקח לפי סעיף 10, למעט סעיף קטן (ד), בשינויים המחויבים. |
|  |  | (ד) בלי לגרוע מכלליות האמור בסעיף קטן (ב), ועל אף האמור בסעיף 12, הוראות סימן י"ב לפרק ה'1 בחוק השוויון יחולו לעניין ביצוע הוראות סעיף זה, והוראות סימנים י"ג ו-י"ד לפרק האמור יחולו לעניין הפרת הוראות שלפי סעיף זה, והכל בשינויים המחויבים. |
|  |  | (ה) שר המשפטים, באישור ועדת הכלכלה של הכנסת ובהתייעצות עם הנציב ועם ארגונים העוסקים בקידום זכויותיהם של אנשים עם עיוורון או לקויי ראייה, רשאי לקבוע הוראות שיחולו על ספק שידורים כאמור בסעיף קטן (א), בכל הנוגע לליווי בתיאור קולי, אף בסטייה מההוראות שלפי חוק זה, ובכלל זה מקרים שבהם הוראה לפי חוק זה לא תחול באופן מלא או חלקי בשל כך שביצוע ההוראה באותם מקרים יטיל נטל כבד מדי כהגדרתו בסעיף 10(ה), בשינויים המחויבים, על ספק השידורים. |
| ייצור, ייבוא ושיווק של אמצעי צפייה והקלטה נגישים | 14. | (א) בסעיף זה – |
|  |  | "אמצעי הקלטה" – כל מכשיר, חומרה או תוכנה או שילוב של אלה, לרבות חומרה או תוכנה או יישום שהצרכן מונחה על ידי היצרן להתקין במוצר לאחר שיווקו, המאפשר הקלטה של תכני וידאו המלווים בקול בו זמני, והמיועד לאפשר הקלטה של שידורים או תכנים שחוק זה חל עליהם; |
|  |  | "אמצעי צפייה" – מקלט טלוויזיה, מפענח, ממיר אפיקים או שילוב של אלה, כולם או חלקם, וכל מכשיר, חומרה או תוכנה או שילוב של אלה, לרבות חומרה או תוכנה או יישום שהצרכן מונחה על ידי היצרן להתקין במוצר לאחר שיווקו, המאפשר קליטה או הצגה של תכני וידאו המלווים בקול בו זמני, והמיועד לאפשר צפייה בשידורים או בתכנים שחוק זה חל עליהם, למעט אמצעי כאמור שאינו מיועד לשימוש שעיקרו אישי, ביתי או משפחתי; |
|  |  | "אמצעי צפייה ספרתי" – אמצעי צפייה הפועל בשיטה ספרתית לרבות על גבי רשת האינטרנט, והמיועד לאפשר צפייה בשידורים או בתכנים בשיטה הספרתית שחוק זה חל עליהם, ולרבות מכשיר גישה הפועל בשיטה ספרתית; |
|  |  | "המועד הקובע" – יום ד' בטבת התש"פ (1 בינואר 2020); |
|  |  | "שיווק" – לרבות מכירה, החכרה, השכרה, השאלה או העמדה לרשותו של אדם אחר הנעשים דרך עיסוק או בקשר לעיסוק. |
|  |  | (ב) החל במועד הקובע, לא ייצר אדם, לא ייבא ולא ישווק אמצעי צפייה או אמצעי הקלטה, אלא אם כן הוא כולל ערוץ קול נפרד המאפשר גישה לתיאור קולי לפי חוק זה, וכן את היכולת לפענח ולהעביר את התיאור הקולי בערוץ האמור, כך שהצופה יכול להפעיל או להפסיק את התיאור הקולי באופן נגיש ופשוט ובלבד שהדבר אפשרי מבחינה טכנית; ואולם, רשאי אדם לייבא או לשווק אמצעי צפייה או אמצעי הקלטה שאינו עומד בהוראות סעיף קטן זה אם אותו אמצעי יוצר לפני המועד הקובע. |
|  |  | (ג) החל במועד הקובע, לא ייצר אדם, לא ייבא ולא ישווק אמצעי צפייה ספרתי, אלא אם כן הוא כולל התאמות נגישות כמשמעותן בחוק השוויון המאפשרות הפעלה עצמאית של אמצעי הצפייה בידי אנשים עם עיוורון או לקויי ראייה, לרבות באמצעות הגדלת כתב, ניגודיות גבוהה ופלט קולי בו זמני של תפריטים חזותיים ומידע חזותי אחר המשמשים לתפעול אמצעי הצפייה ולקבלת מידע על תכנים המוצגים בכתב; לשם יישום סעיף קטן זה, רשאי יצרן, יבואן או משווק של מכשיר גישה להשתמש בתוכנה או חומרה נפרדים או שילוב של אלה שיסופקו עם מכשיר הגישה; לעניין סעיף קטן זה, "הפעלה עצמאית" – היכולת להפעיל את פקדי אמצעי הצפייה הנוגעים לשליטה בתפקודיו של אמצעי הצפייה ובתכנים המוצגים באמצעותו ללא שימוש בראייה וכן היכולת להאזין בזמן אמת למידע חזותי אודות תכנים בכתב המופקים באמצעות שימוש באמצעי הצפייה, לרבות לוח שידורים אלקטרוני (EPG) ושידורים לפי דרישה. |
|  |  | (ד) על אף האמור בסעיף קטן (ג), רשאי אדם לייבא או לשווק בישראל אמצעי צפייה ספרתי שאינו ממלא אחר הוראות סעיף קטן (ג) אם אותו אמצעי צפייה יוצר לפני המועד הקובע. |
|  |  | (ה) קיום הוראות סעיף זה יהיה תנאי למתן אישור סוג כמשמעותו בחוק התקשורת או למתן רישיון לפי פקודת הטלגרף האלחוטי [נוסח חדש], התשל"ב–1972[[7]](#footnote-8), לכל אמצעי צפייה או אמצעי הקלטה הטעון אישור סוג או רישיון כאמור. |
|  |  | (ו) הוכיח יבואן או משווק של אמצעי צפייה או אמצעי הקלטה כי המוצר יוצר מחוץ לישראל וקוימו בו דרישות הנוגעות לערוץ קול נפרד והתאמות נגישות לפקדים ולמידע חזותי שנקבעו על ידי רשות מוסמכת במדינת הייצור או במדינה אחרת, יראו אותו כאילו קיים את הוראות סעיף זה, ואולם לא יהיה בהוכחה כאמור כדי לפטור אדם מקיום הוראות סעיפים קטנים (ח) ו-(ט) בשינויים המחויבים. |
|  |  | (ז) שר התקשורת רשאי לפטור אדם מקיום הוראות סעיפים קטנים (ב) ו-(ג), כולן או חלקן, לגבי כל אחד מאלה: |
|  |  |  | (1) אמצעי צפייה הכולל מסך שגודלו קטן מ-13 אינץ' או אמצעי הקלטה, אם הוכח להנחת דעתו שקיום הדרישה האמורה באותו סעיף קטן אינה ניתנת ליישום בעלות ומאמץ סבירים, בנסיבות העניין; בבואו לשקול מתן פטור כאמור, יביא שר התקשורת בחשבון את אלה: |
|  |  |  |  | (א) מהות ועלות הפעולות הדרושות לקיום הדרישה שבסעיף קטן (ב) או (ג) באותו אמצעי צפייה או אמצעי הקלטה; |
|  |  |  |  | (ב) ההשלכות הכלכליות והטכניות על פעולתו של היצרן, היבואן או המשווק ועל פעולתו של אמצעי הצפייה או אמצעי ההקלטה, לרבות על פיתוח ויישום של טכנולוגיות חדשות; |
|  |  |  |  | (ג) מאפייני פעולתו של היצרן, היבואן או המשווק של אמצעי הצפייה או אמצעי ההקלטה; |
|  |  |  |  | (ד) התאמות נגישות חלופיות שמציע היצרן, היבואן או המשווק של אמצעי הצפייה או אמצעי ההקלטה במוצריו או בשירותיו; |
|  |  |  | (2) אמצעי צפייה המיועד בעיקרו לשימוש שאינו צפייה בתכני וידאו המלווים בקול או שהתועלת העיקרית המופקת מהשימוש בו אינה כרוכה בצפייה בתכני וידאו המלווים בקול; |
|  |  |  | (3) אמצעי צפייה או אמצעי הקלטה, שניתן לגביו פטור מהוראות דומות החלות במדינת ייצורו או במדינה אחרת אליה הוא מיובא או בה הוא משווק, על ידי הרשות המוסמכת באותה מדינה. |
|  |  | (ח) יצרן, יבואן או משווק של אמצעי צפייה או אמצעי הקלטה יספק ללקוח, שהוא אדם עם עיוורון או לקוי ראייה, לפי בקשתו, תוך זמן סביר וללא תשלום, כל מדריך, מידע טכני, התעדה או מידע אחר שאותו הוא מספק ללקוחותיו יחד עם מוצרים כאמור או לגביהם, וכן מידע על תכונות הנגישות שלהם (בסעיף קטן זה – תיעוד), לאחר שביצע בתיעוד התאמות נגישות כמשמעותן לפי חוק השוויון, כדי לאפשר גישה עצמאית לתיעוד של אדם עם עיוורון או לקוי ראייה. |
|  |  | (ט) יצרן, יבואן או משווק של אמצעי צפייה או אמצעי הקלטה יכלול מידע על קיום הוראות סעיף זה לגבי אמצעי צפייה או אמצעי הקלטה שהוא מייצר, מייבא או משווק, לפי העניין, באתר האינטרנט שלו, ככל שקיים אתר כזה, ובכל פרסום שהוא עושה לגבי מוצרים אלה, וכן ימסור מידע כאמור לכל אדם עם עיוורון או לקוי ראייה לפי בקשתו, תוך זמן סביר וללא תשלום; מידע המתפרסם או נמסר לפי סעיף קטן זה יפורסם או יימסר לאחר שבוצעו בו התאמות נגישות כמשמעותן בחוק השוויון. |
|  |  | (י) שר התקשורת ממונה על ביצוע סעיף זה והוא רשאי להתקין תקנות לביצועו, לרבות בעניינים אלה: |
|  |  |  | (1) דרישות טכניות והנדסיות המיישמות את הדרישות הקבועות בסעיף זה לגבי אמצעי צפייה או אמצעי הקלטה; |
|  |  |  | (2) סטנדרטים ופרוטוקולים שנועדו להבטיח תאימות בין אמצעי צפייה ואמצעי הקלטה לבין תכניות המיועדות לצפייה או הקלטה באמצעותם, כדי לאפשר העברה ופענוח של תיאור קולי המלווה תכניות כאמור; |
|  |  |  | (3) אישורים נדרשים לייצור, לייבוא או לשיווק של אמצעי צפייה או אמצעי הקלטה כדי להבטיח עמידה בדרישות הקבועות בסעיף זה; |
|  |  |  | (4) סימון ותיעוד נדרשים לגבי אמצעי צפייה או אמצעי הקלטה שמתקיימות בהם הדרישות הקבועות בסעיף זה. |
| הספקת מכשיר גישה נגיש | 15. | משדר טלוויזיה או ספק שידורים כהגדרתו בסעיף 13, המשווק ללקוחותיו מכשיר גישה לשם צפייה בשידוריו או המפרסם באמצעות מכשיר גישה מדריכים, לוחות שידורים או מידע כתוב אחר על התכנים המשודרים או מועברים על ידיו, יציע ללקוח שהוא אדם עם עיוורון או לקוי ראייה או לאדם כאמור המבקש להיות לקוח, מכשיר גישה שמתקיימות בו הוראות סעיף 14(ב) ו-(ג) באותם אפיקי שיווק ובאותם תנאים בהם מוצעים מכשירי גישה לכלל לקוחותיו, ויספק לאדם כאמור, לפי בקשתו, מכשיר גישה כאמור תוך זמן סביר וללא תשלום נוסף. |
| חובת בקרה ופיקוח ומינוי אחראי | 16. | (א) מי שחלה עליו חובה לפי חוק זה יקיים בקרה ופיקוח עתיים כדי להבטיח הספקת תיאור קולי בהתאם להוראות חוק זה, באיכות ראויה ובאורח סדיר ותקין, ובכלל זה יבחן מעת לעת את תקינות האמצעים בהם מסופק תיאור קולי ואת המידה בה מושגות מטרות התיאור הקולי בשירות המסופק על ידיו. |
|  |  | (ב) מי שחלה עליו חובה לפי חוק זה ימנה אחראי מטעמו אשר ירכז את הטיפול בקיום הוראות חוק זה, ובכלל זה יטפל בפניות הציבור בנושא; פרטי האחראי יפורסמו בפרסומים כאמור בסעיף 11. |
| סיוע מתקציב המדינה וקביעת מבחני תמיכה | 17. | (א) לשם סיוע במימון ביצוע תיאור קולי לפי חוק זה, ייקבע בחוק התקציב השנתי, בסעיף תקציב משרד התרבות והספורט, בתכנית נפרדת, בתחום פעולה תרבות, תקציב לתמיכה בחייבים בביצוע תיאור קולי לפי חוק זה; סכום התקציב האמור לא יפחת מ-6 מיליון שקלים חדשים (בסעיף זה – תקציב הסיוע); לעניין זה, "תכנית", "תחום פעולה" ו"סעיף תקציב" – כהגדרתם בחוק תקציב שנתי כמשמעותו בחוק יסודות התקציב, התשמ"ה–1985[[8]](#footnote-9) (בסעיף זה – חוק יסודות התקציב). |
|  |  | (ב) שר התרבות והספורט, לאחר התייעצות עם שר התקשורת, עם הנציב ועם הגופים המפקחים, יקבע מבחנים למתן סיוע כספי כאמור בסעיף קטן (א) למוסד ציבור כהגדרתו בסעיף 3א לחוק יסודות התקציב, ובלבד שלא תינתן תמיכה ששיעורה עולה על שליש מהוצאותיו של הגורם הנתמך לביצוע תיאור קולי לפי חוק זה.  |
|  |  | (ג) הסכום הנקוב בסעיף קטן (א) יעודכן ב-16 בפברואר של כל שנה בהתאם לשיעור עליית המדד החדש לעומת המדד הבסיסי; לא עלה המדד החדש לעומת המדד הבסיסי – יוותר הסכום כפי שהיה לאחר עדכונו לאחרונה; בסעיף קטן זה – |
|  |  | "מדד" – מדד המחירים לצרכן שמפרסמת הלשכה המרכזית לסטטיסטיקה; |
|  |  | "המדד הבסיסי" – מדד חודש ינואר 2019; |
|  |  | "המדד החדש" – מדד חודש ינואר של כל שנה, החל משנת 2020. |
| דין המדינה | 18. | לעניין חוק זה, דין המדינה כדין כל אדם. |
| סמכויות גוף מפקח | 19. | סמכויות גוף מפקח לפי חוק זה, אינן גורעות מסמכויות שהוענקו לגוף מפקח לפי חיקוק אחר. |
| שמירת דינים | 20. | אין בהוראות לפי חוק זה כדי לגרוע מהוראות כל דין. |
| כללי גוף מפקח | 21. | גוף מפקח רשאי, באישור ועדת הכלכלה של הכנסת ולאחר התייעצות עם הנציב ועם ארגונים העוסקים בקידום זכויותיהם של אנשים עם עיוורון או לקויי ראייה, ועם משדרי טלוויזיה, לפי העניין, לקבוע כללים שיחולו על משדר טלוויזיה בתחום סמכותו, בכל הנוגע לליווי בתיאור קולי. |
| תיקון חוק בתי משפט לעניינים מינהליים | 22. | בחוק בתי משפט לעניינים מינהליים, התש"ס–2000[[9]](#footnote-10), בתוספת הראשונה, בפרט 22(2), בסופו יבוא "או לפי חוק שידורי טלוויזיה (תיאור קולי), התשע"ט-2018." |
| תיקון חוק התקשורת (בזק ושידורים) | 23. | בחוק התקשורת (בזק ושידורים), התשמ"ב–1982 .– |
|  |  | (1) בסעיף 6ה(1)(ד), בסופו יבוא "ולפי חוק שידורי טלוויזיה (תיאור קולי), התשע"ט–2018"; |
|  |  | (2) בסעיף 37ב1(ב), בסופו יבוא: |
|  |  |  | "(8) הפר הוראה מהוראות חוק שידורי טלוויזיה (תיאור קולי), התשע"ט–2018 החלה עליו." |
| תיקון חוק הרשות השניה לטלויזיה ורדיו | 24. | בחוק הרשות השניה לטלויזיה ורדיו, התש"ן–1990., בסעיף 23(2)(א), בסופו יבוא "ולפי חוק שידורי טלוויזיה (תיאור קולי), התשע"ט–2018". |
| תיקון חוק שידורי ערוץ הכנסת | 25. | בחוק שידורי ערוץ הכנסת, התשס"ד–2003[[10]](#footnote-11), בסעיף 18(א), אחרי "13א," יבוא "או חובה החלה עליו לפי חוק שידורי טלוויזיה (תיאור קולי), התשע"ט–2018,". |
| תיקון חוק הפצת שידורים באמצעות תחנות שידור ספרתיות | 26. | בחוק הפצת שידורים באמצעות תחנות שידור ספרתיות, התשע"ב–2012.– |
|  |  |  | (1) בסעיף 13יא(ג), בסופו יבוא: |
|  |  |  |  | "(11) הפר הוראה מהוראות חוק שידורי טלוויזיה (תיאור קולי), התשע"ט–2018 החלה עליו." |
|  |  |  | (2) בסעיף 13יג(א), בסופו יבוא: |
|  |  |  |  | "(16) הפר הוראה מהוראות חוק שידורי טלוויזיה (תיאור קולי), התשע"ט–2018 החלה עליו." |
|  |  |  | (3) בסעיף 13יד(א), בסופו יבוא: |
|  |  |  |  | "(11) הפר הוראה מהוראות חוק שידורי טלוויזיה (תיאור קולי), התשע"ט–2018 החלה עליו." |
|  |  |  | (4) בסעיף 13טו(א), בסופו יבוא: |
|  |  |  |  | "(15) הפר הוראה מהוראות חוק שידורי טלוויזיה (תיאור קולי), התשע"ט–2018 החלה עליו." |
| תחילה | 27. | תחילתו של חוק זה ביום כ"ד בטבת התשע"ט (1 בינואר 2019). |

דברי הסבר

בישראל חיים כ-24,500 אנשים עם עיוורון ולקויות ראייה, המוגדרים ככאלו ונושאים "תעודת עיוור/לקוי ראייה" שמנפיק משרד העבודה, הרווחה והשירותים החברתיים. מלבד אוכלוסייה זו, חיים בישראל, לפי הערכות שונות, בין 130,000 ל-180,000 אנשים עם לקויות ראייה קשות שאינן מגיעות לכדי זכאות ל"תעודת עיוור/לקוי ראייה", אך ברור כי לקות הראייה מגבילה מאד את יכולת התפקוד שלהם.

עיוורון ולקויות ראייה נפוצים בקרב כל המגזרים וקבוצות הגיל בישראל. יחד עם זאת, בשל מגוון מחלות עיניים הנפוצות בגילאים מבוגרים, למעלה מ-60% מקרב נושאי "תעודת עיוור/לקוי ראייה" הינם מעל גיל 60.

הצעת חוק זו עוסקת בתחום שאין לו התייחסות בחקיקה ובתקינה בישראל, ועניינו הנגשת שידורי טלוויזיה בישראל לקהל האנשים עם עיוורון ולקויות ראייה באמצעות תיאור קולי. מאחר ששידורי טלוויזיה מכילים התרחשויות ומראות חזותיים, מצבים רבים על המסך אינם ניתנים להבנה עבור מי שאינו רואה. ללא התיאור הקולי, נפגמת ואף נמנעת יכולתו של צופה עם עיוורון או עם לקות ראייה להיות מודע למסרים חשובים, להבין את התוכן החזותי, ליהנות ממשדרי הרחבת הדעת, בידור ופנאי.

על כן, שירות הכלה באמצעות "תיאור קולי", כהגדרתו בהצעת חוק זו, מטרתו להשלים עבור האדם עם העיוורון או לקות הראייה את החסר, ולתאר במלל תוך כדי שידור חי או מוקלט, באותה עת. התיאור הקולי אינו פוגע במשדר המקורי ומשתלב בין הדיאלוגים, או הקריינות המקורית. הטכניקה מבוצעת כמודל חי או מוקלט ומקובלת בסרטי קולנוע וטלוויזיה ובהצגות תיאטרון, באירועים ממלכתיים, בכנסים ובסיורים תיירותיים. בישראל מיושם שירות התיאור הקולי מזה ארבע שנים באופן מצומצם מאוד על ידי הספרייה המרכזית לעיוורים, שמנסה להנגיש סרטי קולנוע ומחזות, אשר יצרה פס קול נגיש לסדרה פאודה. מעת לעת מארגנים גם השתתפות אנשים עם עיוורון ולקויי ראייה במשחקי נבחרת ישראל בכדורגל ומלווים זאת בתיאור קולי במגרש. פעילויות כגון אלה יצרו דרישה בקרב ציבור האנשים עם עיוורון ולקויות ראייה, ויש צורך למסד זאת בדומה למדינות המתקדמות בעולם.

יש להדגיש את חשיבות התיאור הקולי להבנת המתרחש בשידורי טלוויזיה עבור אדם עם עיוורון או לקות ראייה. בכל שידור טלוויזיוני, נלקחת בחשבון, כמובנת מאליה, העובדה שהצופה רואה את התמונה במלואה, ומבין מתוכה תכנים לא מילוליים, בעלי חשיבות להבנת העלילה. דוגמאות לכך הן: פני אדם מופתע, מאוכזב או שמח; נופי רקע המעידים על שינויי מיקום או זמן; רקע המבקש להעיד על סביבה בעלת משמעות הקשורה לתוכן המדובר או העלילתי וכדומה. זאת ועוד, לעיתים נוסף כיתוב המבקש להציג לצופה שמות דוברים, מעברים בזמן בין תקופות בעלילה אשר נסתר מעינו של אדם עם עיוורון או לקות ראייה. כיום, המדיום הטלוויזיוני, אינו מתחשב בצורכי אנשים עם עיוורון או לקות ראייה ואין בקרב הגופים המשדרים כל דרך להציג את החוסרים הנדרשים להבנה.

מעבר לצורך הבסיסי המתואר לעיל, יש להביא בחשבון ממד נוסף: כאשר מדובר בשפות זרות המשולבות ביצירה הישראלית או במשדרי חדשות, אין האדם העיוור רואה את הכתוביות. יצירות מסוימות בעלות שיעורי צפייה גבוהים עשויות להכיל מעברים לשפות נוספות, כגון ערבית או ספרדית, כאשר חלק מן הצופים אינם דוברים אותן. במקרים אלו, על מנת להבין את העלילה, יש להוסיף עבור צופים עם עיוורון ולקויות ראייה את הקראת הכתוביות (דיבוב לשפה זרה). במשדרי חדשות ואקטואליה מעברים בין שפות שכיחים כאשר לעיתים קרובות מוצגות כתבות מערוצי חדשות זרים, ראיונות עם גורמי חוץ או מסיבות עיתונאים המדוברות בשפות זרות. במקרים אלו כאמור, ללא התוספת של הקראת הכתוביות, אין לאדם עם עיוורון או לקות ראייה אפשרות לעקוב אחר המידע או להבינו, כפי שמתאפשר לאדם הרואה.

במשדרי חדשות ואקטואליה, נדרש, בנוסף לתיאור תמונות חזותיות שנעות על המסך, ובנוסף לדיבוב השפות הנוספות, גם הצגת מרואיינים המופיעים בכתבות ואשר שמם ותפקידם מופיע בכתובית בלבד.

צרכים אלו, שאין להם מענה כיום, הביאו את חברי הכנסת היוזמים להניח על שולחן הכנסת את הצעת חוק זו.

הצעת החוק מסדירה כמה היבטים הנוגעים להנגשת השידור הטלוויזיוני, באמצעות תיאור קולי לקהל הצופים עם עיוורון ולקות ראייה.

בהיבט התוכן המשודר, הצעת החוק מתייחסת להנגשה בתיאור קולי של תכני שידור שונים באופנים שונים, ומגדירה את חובת ההנגשה לפי סוג התוכן ואופיו. כך, מתייחסת הצעת החוק בנפרד לחובת הנגשת שידורי תוכן חדשותיים, שידורי תכנים דרמטיים ותכנים המיועדים לילדים ונוער. ההצעה קובעת חובת הנגשה שונה לכל סוגה וסוגה מבחינת היקף המשדרים החייבים בהנגשה, וכן קובעת גידול הדרגתי לאורך זמן בחובת ההנגשה בהתאם לסוג המשדרים.

בהיבט הגוף המשדר, הצעת החוק מתייחסת באופן שונה אל גופים שפועלים בתחום עולם תקשורת הטלוויזיה בישראל ומטילה חובות שונים על גופים המשדרים תכנים או יצירות מקוריות (בין אם יצר אותה בעצמו ובין אם רכש אותה ממפיק מקומי), לבצע את התאמות התיאור הקולי.

מוצע להטיל על גופים המפיצים שידורים (כדוגמת חברת "HOT", חברת "yes" או מערך "עידן+") להעמיד פלטפורמה מתאימה להעביר את המשדר בדרך נגישה בליווי תיאור קולי. כמו כן מוטלות חובות גם על גופים שלא חלה עליהם רגולציה מעולם התקשורת והשידורים כיום, אך בפועל משדרים שידורי טלוויזיה לכל דבר ועניין, ממוענים, בתשלום, על גבי רשת האינטרנט, אל בתי הלקוחות למכשירי טלוויזיה ולמסכים אחרים, בבתי הלקוח באמצעות ממירים, או שלא באמצעות ממירים (כדוגמת השירותים שמוכרות החברות "סלקום" ו"פרטנר"). יצוין, שבמקרים מסוימים גוף אחד יכול להיות בעל מהות כפולה, ויוטלו עליו חובות החלים על גוף המייצר תוכן וחובות שחלים על גוף שמפיץ שידורים בה בעת. לעניין החובה להעמיד לגופים משדרים פלטפורמה מתאימה לשידור מונגש, יצוין כי בטכנולוגיה של שידור ספרתי (המשמשת כיום את מפיצי השידורים בישראל), ניתן להפיק ערוץ קול נוסף למימוש התיאור הקולי לצד כל שידור "רגיל" – "DUB" בעלויות סבירות.

בהיבט הנגשת השימוש בפונקציות המסופקות על ידי מפיץ שידורים, הצעת החוק מטילה חובה על מי שמפיץ שידורים, לתת אפשרות למשתמש לקבל חיווי קולי, לכל הפונקציות שהוא מאפשר למשתמשים במסגרת שירותי הטלוויזיה שהוא מספק. שירותים אלו יחויבו בחיווי קולי: הפעלה ושמע לרשימת התפריטים שמציג מפיץ השידור ולאפיקים שניתן לצפות בהם באמצעותו (מספר ושם האפיק). כמו כן יידרש המפיץ שהפעלת השירותים השונים תהיה בדרך פשוטה וידידותית למשתמש שהוא אדם עם עיוורון או לקות ראייה.

בהיבט ציוד הקצה הנדרש לביצוע כל האמור, הצעת החוק קובעת חובה לכלול בכל ציוד קצה המשמש לשידורי טלוויזיה בישראל שנמכר ומסופק בישראל, כגון ממירים ספרתיים, שלטים וטלוויזיות חכמות, את כל המרכיבים שמאפשרים קיום מלא של הוראות ההנגשה שנקבעו בה.

כמו כן, הצעת החוק כוללת חובות שמוטלות על גופי האסדרה השונים בכל התחומים הקשורים לעניין, אשר יבטיחו קיום מיטבי של הוראות החוק, וכן סמכויות שונות לקביעת כללים נדרשים, הגדרות לשידורים המחויבים בהנגשה באמצעות תיאור קולי, בקרה ואכיפה.

תיאור קולי בעולם: שירות התיאור הקולי נפוץ כיום במדינות רבות בעולם המספקות שירות זה, הן מתוקף חוק ותקנות והן בשל מחויבות כלפי קהילת האנשים עם עיוורון ולקויות ראייה עד אשר תוסדר הרגולציה במקומותיהם.

המדינות המובילות בהיבט החקיקתי הן ארה"ב, קנדה, בריטניה וכן אוסטרליה המקדמת בימים אלה חקיקה להטלת חובה לתיאור קולי במשדרי טלוויזיה, לצד מתן שירותי תיאור קולי לתכנים חזותיים ברשת האינטרנט.

בשנת 2010 עודכנה החקיקה בארה"ב בכל הקשור לתיאור קולי (Audio Description) בהתאמה לשינוי שנערך במעבר משידור אנלוגי לדיגיטלי. באותה שנה חתם הנשיא אובמה על החוק – 21st Century Communications and Video Commission אשר שכתב חוקים קיימים שנקבעו ע"י ה-FCC (Federal Communications Commission) וכלל הוספת תיאור קולי לתכניות ושידורי טלוויזיה. בקנדה, החל משנת 2009 מחייבת המועצה לשידורי רדיו וטלוויזיה CTR (Canadian Radio-television and Telecommunications Commission) הנגשת אחוז מסוים מכלל השידורים על ידי הגופים המשדרים. בבריטניה נכנס לתוקפו ב-2017 ה- Digital Economy Act, המחייב תיאור קולי, כתוביות ושפת סימנים בשידורי ה-VOD.

באירופה מוגשים שירותי תיאור קולי במדינות רבות ובתחומים שונים החל מהנגשת סרטי קולנוע וטלוויזיה, תיאטרון, אופרה, מוזיאונים ואירועי ספורט. השירות הולך ומתפשט בהתמדה עם המודעות המתרחבת בערך המוסף לחיי התרבות וההכלה של אנשים עם עיוורון ולקויות ראייה בקהילה ובעקבות פרסומי מחקרים בנושא.

ביפן החלו ניסויים לשידורים מלווים בתיאור קולי בשנת 1978 ובפועל באופן סדיר משנת 1982. בהונג קונג החלו בשידורי תיאור קולי בטלוויזיה בשנת 1985.

נוסף על התפתחות השירותים המכילים אנשים עם מוגבלויות בעולם, התיאור הקולי הוא חלק מקיום החובות שישראל נטלה על עצמה במסגרת אמנת האו"ם בדבר זכויותיהם של אנשים עם מוגבלויות CRPD)) וברוח חוק שוויון זכויות לאנשים עם מוגבלות, התשנ"ח–1998, שכן הוספת תיאור קולי תבטיח הגברת עצמאותם, כבודם ושוויונם של אנשים עם עיוורון ולקויות ראייה.

החוק המוצע מבטא צורך חברתי חשוב לשילוב אנשים עם עיוורון בחברה, באופן שוויוני, עצמאי ומיטבי. מתוך ראייה זו, מוצע להטיל על המדינה את החובה של "נשיאה בנטל" הכלכלי שהחוק מטיל על הגופים השונים, וקובעת כי המדינה תשתתף, במגבלות מסוימות, בעלות הנגשת השידור הטלוויזיוני בישראל בתיאור קולי, בסכום של כשישה מיליון שקלים חדשים בשנה.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"א בכסלו התשע"ט – 19.11.18

1. ס"ח התשע"ב, עמ' 286. [↑](#footnote-ref-2)
2. ס"ח התשס"ה, עמ' 956. [↑](#footnote-ref-3)
3. ס"ח התשנ"ח, עמ' 152. [↑](#footnote-ref-4)
4. ס"ח התשמ"ב, עמ' 218. [↑](#footnote-ref-5)
5. ס"ח התשס"א, עמ' 129. [↑](#footnote-ref-6)
6. ס"ח התש"ן, עמ' 59. [↑](#footnote-ref-7)
7. דיני מדינת ישראל, נוסח חדש 25, עמ' 505. [↑](#footnote-ref-8)
8. ס"ח התשמ"ה, עמ' 60. [↑](#footnote-ref-9)
9. ס"ח התש"ס, עמ' 190. [↑](#footnote-ref-10)
10. ס"ח התשס"ד, עמ' 32. [↑](#footnote-ref-11)